Elukestva õppe süsteemi loomise ja tööjõu vaba liikumise eelduseks on olemasoleva kutsekvalifikatsioonisüsteemi arendamine ning seostamine tööturu vajadustega. Toimiv kvalifikatsioonisüsteem aitab kaasa tööturu vajaduste kaardistamisele, haridustasemete ja õppe tulemuste kirjeldamisele ja tunnustamisele ning töötajate ja õppurite liikuvuse edendamisele. Nii kutseõppeasutuste  õpilaste, üliõpilaste kui ka täiskasvanud õppijate õpimotivatsiooni tõstmiseks on vaja taseme-, täiend- ja ümberõppe koolitus- ja õppekavad vastavusse viia kutsestandarditega. Kutsestandardid omakorda peavad adekvaatselt ja tööturu nõudeid arvestades kirjeldama erialal töötamiseks vajalikke teadmisi, oskusi, hoiakuid ja pädevusi. Kõige selle saavutamise aluseks on kutsete ja kutsealade kaardistamine, toimiv kvalifikatsiooniraamistik, kutsestandardite koostamise ja kutsealase tunnustamise metoodika arendamine.  Kvalifikatsioonisüsteemi arendamisel lähtutakse põhimõttest, et see peab olema läbipaistev, võrreldav ning suhestatud Euroopa elukestva õppe kvalifikatsiooniraamistikuga (European Qualifications Framework for Lifelong Learning). Alates 2004. aastast on kutseõppeasutuste lõpetajatele loodud võimalus taotleda kutsekvalifikatsiooni koos kutseõppeasutuse lõpueksamite sooritamisega, juhul kui vastaval erialal/ametil on kutsekvalifikatsioonisüsteem rakendunud. Programmi käigus tuleb kutseomistamise võimalusi  laiendada seni kutseomistamisega katmata kutsealadele ning kõigile kutseõppeasutuste ning rakenduskõrgkoolide lõpetajatele. Kutse- ja kõrghariduse taseme õppekavaarendus peab (sh täiendusõppes) tihedalt seostuma kutsestandarditega, iga õppekava (sh bakalaureuseõppekava) peab kindlustama vastava väljundi tööturule.